कैंसर, बवासीर, डायबिटीज, बीपी से बचाए, पेट के लिए संजीवनी; त्वचा भी निखारे, बालों को रेशमी बनाए
चोकर में चमत्कारिक गुण हैं। इसके रोजाना इस्तेमाल से इम्यूनिटी बढ़ती है। यह कैंसर, बवासीर, डायबिटीज और ब्लड प्रेशर तक ढेरों बीमारियों से बचाने में मददगार है। चोकर बालों को रेशम सा सिल्की बनाता है। इसका स्क्रबर त्वचा को निखारता है।
जिस चोकर को आटे से चालकर जानवरों को खिला देते थे, आज वही चोकर ऑनलाइन 500 से 600 रुपए किलो बिक रहा है। चोकर युक्त आटे की कीमत रिफाइंड आटे से दोगुनी है। लोग नाश्ते के लिए चोकर वाली महंगी कुकीज, ब्रेड और अनाज तो खा ही रहे हैं, चोकर वाले स्क्रबर जैसे ब्यूटी प्रोडक्ट्स भी मार्केट में आ चुके हैं।
इसकी एक बड़ी वजह है चोकर के चमत्कारिक गुण। कैंसर, बवासीर, डायबिटीज और ब्लड प्रेशर तक ढेरों बीमारियों से बचाने में मददगार चोकर का रोजाना इस्तेमाल इम्यूनिटी बढ़ाता है। त्वचा को निखारता है। बालों को रेशम सा सिल्की बनाता है। लेकिन चोकर के इस्तेमाल का सही तरीका जानकर ही उसके गुणों का लाभ उठा सकते हैं।
पेट के लिए संजीवनी से कम नहीं चोकर
मुंबई में डायटिशियन और क्लिनिकल न्यूट्रीशनिस्ट डॉ. उषाकिरण सिसोदिया बताती हैं कि चोकर पेट को हेल्दी रखकर कई बीमारियों से बचाता है। यह फाइबर का अच्छा सोर्स है। पाचन तंत्र के लिए यह संजीवनी से कम नहीं। यह न सिर्फ खाने को अच्छी तरह से पचाने में मदद करता है, बल्कि कब्ज की समस्या भी दूर करता है। आंतों की सफाई में चोकर बहुत कारगर है।
यही वजह है कि चोकर वाले आटे के इस्तेमाल करने वालों को बवासीर, इरिटेबल बॉवेल सिंड्रोम जैसी पेट और आंतों से जुड़ी बीमारियों का खतरा कम होता है। पेट दर्द, मरोड़, गैस, एसिडिटी, खट्टी डकारें, सीने में जलन जैसी समस्याओं में भी चोकर फायदेमंद है।
दिल रहेगा जवान
कोलेस्ट्रॉल और खून में मौजूद ट्राइग्लिसराइड्स नाम के फैट से दिल की बीमारियों का खतरा बढ़ता है। कई रिसर्च में यह साबित हो चुका है है कि हाई फाइबर वाला खाना दिल के लिए अच्छा है। चोकर वाला आटा खाने से शरीर में बैड कोलेस्ट्रॉल और ट्राइग्लिसराइड्स में कमी आती है और गुड कोलेस्ट्रॉल लेवल बढ़ता है। जिससे दिल पर मंडराता खतरा कम होता है। चोकर में मौजूद एंटीऑक्सिडेंट्स हार्ट को हेल्दी रखते हैं।
ब्रेस्ट और आंतों के कैंसर से बचाता है चोकर
'द यूरोपियन प्रॉस्पेक्टिव इन्वेस्टिगेशन इन टू कैंसर एंड न्यूट्रिशन (EPIC)' की रिसर्च बताती है कि सिर्फ फाइबर रिच फूड खाना शुरू करने से ही आंतों के कैंसर का खतरा 40 फीसदी तक कम हो जाता है। चोकर में पाए जाने वाले एंटीऑक्सिडेंट्स, फाइटिक एसिड और फाइटोकेमिकल कैंसर के ट्यूमर को बढ़ने से रोकते हैं। जिससे आंतों के कैंसर, ब्रेस्ट कैंसर और पेट के कैंसर का खतरा टलता है।
आगे स्टोरी पढ़ने से पहले अपनी राय भी साझा करें...
खून बढ़ाने में मददगार, डायबिटीज से भी बचाए
चोकर का नियमित तौर पर इस्तेमाल टाइप-2 डायबिटीज से बचा सकता है। यह शरीर में खून की मात्रा बढ़ाने और एनीमिया से बचाने में मददगार है। यह ब्लड प्रेशर, खून के थक्के जमने समेत खून से जुड़ी कई समस्याओं में फायदेमंद साबित हो सकता है। मोटापे और गॉल ब्लैडर से जुड़ी बीमारियों में भी चोकर फायदा पहुंचाता है।
चोकर से बनाएं लड्‌डू, सब्जी और कुकीज
बिना चोकर अलग किए आटा यूज करें। गेहूं के दलिया में भी चोकर रहता है। इसके अलावा आटे में अलग से चोकर डालकर भी रोटियां बना सकते हैं। चोकर से सब्जी और लड्डू बना सकते हैं।। दही में थोड़ा सा चोकर डालकर खा सकते हैं। ब्रेड, मफिन, कुकीज और सूप में भी चोकर यूज कर सकते हैं। लेकिन, दिन में 20 से 40 ग्राम तक चोकर ही खाना चाहिए। इससे ज्यादा खाने से पेट गड़बड़ हो सकता है।
चोकर से पाएं निखरी-मुलायम त्वचा
चोकर में मौजूद सेलेनियम, विटामिन-ई और जिंक त्वचा को निखार देते हैं। जिंक बालों के लिए भी फायदेमंद है। चोकर के स्क्रबर से डेड स्किन निकल जाती है। कील-मुहांसे दूर हो जाते हैं। त्वचा मुलायम हो जाती है। यह त्वचा पर चिपकी गंदगी साफ कर देता है। इस स्क्रबर से टैनिंग, दाग-धब्बे दूर करने में भी मदद मिलती है।
ऐसे बनाएं नेचुरल स्क्रबर​​​​
कोलाइटिस, अल्सर और एलर्जी में न खाएं चोकर
डॉ. उषाकिरण बताती हैं कि जिन्हें कोलाइटिस और पेट में अल्सर हो, उन्हें चोकर खाने से बचना चाहिए। जिन्हें ग्लूटेन और फ्रक्टोज से एलर्जी हो, उन्हें भी चोकर से परहेज करना चाहिए। चोकर में मौजूद फाइटिक एसिड कुछ पोषक तत्वों को पचाने में अड़चन डालता है। ज्यादा मात्रा में चोकर के इस्तेमाल से पेट फूलने, दर्द, गैस जैसी दिक्कतें भी हो सकती हैं। अगर किसी तरह की समस्या हो तो चोकर के इस्तेमाल के लिए डॉक्टर की सलाह जरूर लें।